b'\n_START_ARTICLE_\nOiva Linturi\n_START_PARAGRAPH_\nV\xc3\xa4in\xc3\xb6 Oiva Urho Linturi (synt. Lindroth, 18. hein\xc3\xa4kuuta 1892 K\xc3\xb6yli\xc3\xb6 \xe2\x80\x93 20. huhtikuuta 1940 K\xc3\xb6yli\xc3\xb6) oli suomalainen yleisurheilija, joka edusti Rauman Urheilijoita ja Helsingin Kisa-Veikkoja.\n_START_SECTION_\nEl\xc3\xa4m\xc3\xa4\n_START_PARAGRAPH_\nK\xc3\xb6yli\xc3\xb6ss\xc3\xa4 syntynyt Linturi suoritti ylioppilastutkinnon Rauman lyseossa vuonna 1910 ja opiskeli sen j\xc3\xa4lkeen suomen kielt\xc3\xa4 sek\xc3\xa4 kirjallisuutta Helsingin yliopistossa. Valmistumisensa j\xc3\xa4lkeen h\xc3\xa4n ty\xc3\xb6skenteli Kustannus Oy Otavan ja Suomen Pankin palveluksessa, mutta teki varsinaisen el\xc3\xa4m\xc3\xa4nty\xc3\xb6ns\xc3\xa4 opettajana suoritettuaan sit\xc3\xa4 varten my\xc3\xb6s kasvatustieteen tutkinnon. Opettajana Linturi toimi Kokem\xc3\xa4en yhteiskoulussa 1924\xe2\x80\x931930 ja sen j\xc3\xa4lkeen Turun suomalaisessa yhteiskoulussa kuolemaansa saakka.\n_START_SECTION_\nUrheilu-ura\n_START_PARAGRAPH_\nYleisurheilijana Linturi harrasti kymmenottelua sek\xc3\xa4 eri hyppylajeja. H\xc3\xa4n kuului Tukholman vuoden 1912 olympialaisten valmennettaviin, mutta ei kuitenkaan lopulta osallistunut kisoihin liian rankan harjoitusohjelman aiheuttaman uupumuksen vuoksi. Linturi saavutti korkeushypyss\xc3\xa4 kolme, ja vauhdittomassa pituushypyss\xc3\xa4 yhden Suomen mestaruuden vuosina 1912\xe2\x80\x931917. Vuonna 1917 h\xc3\xa4n hypp\xc3\xa4si vauhdittoman pituuden suomenenn\xc3\xa4tyksen 321.\n_START_SECTION_\nPerhe\n_START_PARAGRAPH_\nOiva Linturin velji\xc3\xa4 olivat muun muassa sis\xc3\xa4ministeri Arvo Linturi, taidemaalari Into Linturi sek\xc3\xa4 SM-tason yleisurheilijana tunnettu Ilmo Linturi. H\xc3\xa4n on my\xc3\xb6s kirjailija Jenni Linturin isoisois\xc3\xa4.'